b'\n_START_ARTICLE_\nLietuvos aviacijos muziejus\n_START_PARAGRAPH_\nLietuvos aviacijos muziejus \xe2\x80\x93 Kauno pietin\xc4\x97je dalyje, Aleksote, (Veiveri\xc5\xb3 gt. 132) \xc4\xafsik\xc5\xabr\xc4\x99s muziejus. Muziejaus steig\xc4\x97jas \xe2\x80\x93 Lietuvos Respublikos kult\xc5\xabros ministerija.\n_START_SECTION_\nIstorija\n_START_PARAGRAPH_\nLietuvos aviatoriai 1971 m. prad\xc4\x97jo kurti visuomenin\xc4\xaf Sportin\xc4\x97s aviacijos muziej\xc5\xb3, atidaryt\xc4\x85 1983 m. Jo pagrindu Lietuvos kult\xc5\xabros ministerija 1990 m. vasario 19 d. \xc4\xafsteig\xc4\x97 Lietuvos technikos muziej\xc5\xb3. 1995 m. vasario 1 d. muziejus pavadintas Lietuvos aviacijos muziejumi._NEWLINE_Nuo 1991 m. Stepono Dariaus ir Stasio Gir\xc4\x97no gimtosios sodybos \xc5\xbdemaitijoje tapo Lietuvos aviacijos muziejaus padaliniais, papildytais \xc5\xbdemaitijos etnografiniais eksponatais.\n_START_SECTION_\nMuziejus\n_START_PARAGRAPH_\nLietuvos aviacijos muziejuje kaupiami su aviacijos tematika susij\xc4\x99 eksponatai, kuri\xc5\xb3 surinkta beveik 20 t\xc5\xabkstan\xc4\x8di\xc5\xb3. I\xc5\xa1 j\xc5\xb3 daugiau nei 40 skraidymo aparat\xc5\xb3. Dideli\xc5\xb3 gabarit\xc5\xb3 orlaiviai bei prie\xc5\xa1gaisrin\xc4\x97s gelb\xc4\x97jimo tarnybos technika eksponuojama 2 ha ploto atviroje lauko aik\xc5\xa1tel\xc4\x97je. Muziejuje eksponuojama Lituanicos kopija, lietuvi\xc5\xa1ki ir Lietuvoje naudoti sklandytuvai, B.O\xc5\xa1kinio sklandytuv\xc5\xb3 kolekcija. Lankytojai gali ap\xc5\xbei\xc5\xabr\xc4\x97ti Lietuvoje naudotus sportinius l\xc4\x97ktuvus, Lietuvos ir Lenkijos karini\xc5\xb3 oro paj\xc4\x97g\xc5\xb3 l\xc4\x97ktuvus, sraigtasparnius, aviacini\xc5\xb3 varikli\xc5\xb3 kolekcij\xc4\x85, l\xc4\x97ktuv\xc5\xb3 modelius, akrobatin\xc4\xaf l\xc4\x97ktuv\xc4\x85 JAK-50, pas\xc4\x97d\xc4\x97ti l\xc4\x97ktuvo An-2 ir sraigtasparnio Mi-8 treniruokli\xc5\xb3 kabinose. Muziejuje \xc4\xafrengta simbolin\xc4\x97 S.Dariaus ir S.Gir\xc4\x97no kripta, Lietuvos karo aviacijos vado A.Gustai\xc4\x8dio atminimo kambarys._NEWLINE_Muziejaus konferencij\xc5\xb3 sal\xc4\x97je vyksta paskaitos, susitikimai, demonstruojami videofilmai aviacine tematika. 2010 m. rugs\xc4\x97jo 29 d. Lietuvos Respublikos Vyriausyb\xc4\x97s nutarimu Lietuvos aviacijos muziejui perduoti Lietuvos karin\xc4\x97ms oro paj\xc4\x97goms priklaus\xc4\x99  transporto l\xc4\x97ktuvas AN-26B ir mokomasis l\xc4\x97ktuvas L-39C._NEWLINE_\xc5\xa0alia muziejaus pastatytame Aviatori\xc5\xb3 memoriale minimi istoriniai \xc4\xafvykiai, pagerbiamas Lietuvos aviatori\xc5\xb3 atminimas. Lietuvos aviacijos muziejus leid\xc5\xbeia aviacijos metra\xc5\xa1t\xc4\xaf \xe2\x80\x9ePlieno sparnai\xe2\x80\x9c. Muziejus yra aviacijos istorijos tyrim\xc5\xb3 koordinacinis centras Lietuvoje.'